Breiviks barndomsvenn: - Han sa han ville ha en arisk nese
Begge delene reagerte vennegjengen på, noe de også videreformidlet til Anders Behring Breivik (33). Det er tidligere kjent at Breivik da han var 20 år opererte nesen på en klinikk i Oslo i 1999. I vitneboksen i dag forklarte barndomsvennen, som jobber som brannmann, hvorfor. - Han har vært opptatt av utseendet og opptatt av hvordan han har kledd seg. Som kjent opererte han nesen, og jeg mener han sa at han ville ha en arisk nese, sa barndomsvennen. - Var det et større tema innad i vennegjengen, spurte aktor Inga Bejer Engh. - Det var vel egentlig ikke det, men vi syntes at det var veldig jålete. Det fikk han også høre. Han hadde selvironi, så det tålte han, sa vennen.Og ikke nok med det; fra vitneboksen sa vennen at Breivik pleide å bruke pudder. - Det var noe jeg også syntes var rart, fortalte vitnet. I sitt såkalte manifest har Breivik beskrevet en episode hvor han ble ranet av noen albanere og som brakk nesen hans. I retten bekrefter brannmannen at han var med på byen, men han sier at han ikke husker at massemorderen ble hverken ranet eller slått til. Vennen svarer kort på spørsmålene fra Engh, noe som fører til at aktoratet er avhengig av å stille nye spørsmål for å drive samtalen videre. Engh stiller vitnet mange ja/nei-spørsmål, som 32-åringen svarer kort på. Når hun stiller åpnere spørsmål, nøler vitnet ofte litt og bruker litt tid på å svare.Inga Bejer Engh startet med å stille konkrete spørsmål fra barne- og ungdomsårene. 32-åringen ble kjent med Breivik i 11-12-årsalderen da han begynte på Smestad barneskole. Vennen fortalte at Breivik var hans beste venn i barndomsårene, og at han ikke skilte seg spesielt ut på skolen. Dette forandret seg imidlertid noe da Breivik ble eldre. - Han var litt annerledes. Litt spesiell, kan jeg vel si. Det er vanskelig å sette fingeren på det. Handler om alt fra klesstilen, og at han syntes visse ting var kult, mens vi andre reagerte på det. - Som at han hadde på seg solbriller på kvelden. Vi andre sa det ikke var kult, men han hadde bestemt seg for det. Han hadde spesielle måter å gjøre vanlige motoriske ting på. Han holdt for eksempel køen feil vei når han spilte biljard, forklarte 32-åringen.I dag skal fire av Breiviks tidligere venner vitne. Samtlige har bedt om at terroristen forlater salen når de forklarer seg, noe Breivik godtok. Han sitter i et tilstøtende rom og følger vitnemålene via videolink. To av de sakkyndige, et fra hvert team; Synne Sørheim og Agnar Aspaas, sitter der inne sammen med ham for å følge hans reaksjonsmønster når vennene vitner. Også forsvarerne Tord Jordet og Odd Ivar Grøn fulgte klienten inn i rommet. - Hvilket forhold har tiltalte til vold, spurte Engh. - Jeg og han hadde et basketak i 8. klasse. Det var helt banalt som alle gutter har. Utenom det er det ingenting å påpeke, svarte 32-åringen. Bak vitnet sitter en kvinnelig politibetjent, og det sitter flere andre politibetjenter rundt i salen. Ettersom Breivik ikke er i salen, er det naturlig nok mindre politi her.Da Breivik gikk på Ris ungdomsskole skal han ha slått rektoren i brystet foran klassekameratene etter en diskusjon. - Det var foran klassen eller ute i skolegården. Jeg husker ikke, svarte brannmannen som gikk i parallellklassen. Brannmannen kan heller ikke huske at Breivik var negativt innstilt på innvandrere frem til 2003 da vitnet flyttet til Australia. - Jeg har ikke opplevd han som det. Det er ingenting som kommer til tankene, svarte han. I 2005 flyttet vennen igjen ut av landet. Han hadde lite kontakt med Breivik og resten av gjengen, men kan huske at det gikk dårligere med Breivik. Han hadde flyttet hjem til moren, og det var et tema blant kameratene. - Jeg husker jeg kom hjem og møtte resten av gjengen. Jeg husker jeg lurte på hvor han var, og de andre sa de hadde prøvd å få tak i ham i over et år. De hadde vært på døra hos moren, men hadde ikke lyktes. - Hadde de andre tanker om det, spurte Engh. - Det jeg fikk fortalte var at han spilte. Han hadde snudd døgnet og bare satt der og spilte, svarte vennen.Da Breivik flyttet inn igjen på gutterommet hos moren i 2006, merket kameratgjengen at vennen forandret seg. - Han bar litt preg av at hadde sittet inne lenge. Han var lik seg selv, men var blekere og mer ustelt, sa 32-åringen. - Brukte han ikke sminke og fine klær lenger, spurte aktor. - Det husker jeg ikke nøyaktig, men jeg husker at det ikke var det samme. Han så sliten ut, kanskje. - Hvordan reagerte gjengen på isolasjonen? - Det var noe vi diskuterte ofte. Vi reagerte veldig på det og skjønte ikke hvor det kom fra. Hans utsagn var at han hadde gjort seg fortjent til ett friår og spilleår. Jeg reagerte også veldig på at han hadde flyttet hjem igjen, sier vitnet. Etter å ha slitt veldig med ordene og ha sett mye ned under den første delen av forklaringen, svarte vitnet nå lettere og så rett på aktor mens han snakket. Forsvarer Geir Lippestad stilte en rekke spørsmål til barndomsvennen, særlig om hvordan han opplevde Breivik, i tiden før terrorangrepene. I april 2011 - tre måneder før 22. juli - inviterte Breivik vennene til en grillfest. - Vi var en gjeng med folk, og samtalen gikk rundt bordet. Han hadde med seg grill hjemmefra, en elektrisk grill. Jeg opplevde ingenting unormalt, sa vennen. Disse spørsmålene fra forsvareren går rett inn på tilregnelighetsspørsmålet. Breivik venner som skal vitne ønsket å hindre at vitnemålene deres overføres til andre rettssaler og at de ikke skal være en del av det historiske opptaket til Riksarkivet. De anket dette til Borgarting lagmannsrett, men fredag ble det klart at de ikke får medhold. Massemorderen varslet fra bakrommet at han hadde kommentarer om vitnemålet til barndomsvennen (32). Dommer Wenche Arntzen sa at Breivik kan få oppsummere sine kommentarer på slutten av dagen.
Barndomsvennen (32) beskriver Breivik som over gjennomsnittet opptatt av utseendet. I tillegg til neseoperasjonen pleide han å pudre seg.